Forsvarsministeriets Auditørkorps har rejst tiltale mod den tidligere hærchef H.C. Mathiesen.

Det oplyser den militære anklagemyndighed i en pressemeddelelse. Her står også, at han bliver tiltalt for fem forhold af tjenestemisbrug, forsøg på tjenestemisbrug, uberettiget videregivelse af fortrolige oplysninger samt grov og særlig grov pligtforsømmelse.

- Vi har haft en omfattende efterforskning kørende. På baggrund af den efterforskning er det min vurdering, at der er mulighed for at føre bevis for, at der er foregået strafbare forhold, siger auditør Claus Risbjerg.

Efter at have modtaget anklageskriftet mener tiltaltes advokat Torben Koch, at sagen virker usikker.

- Jeg synes, det virker noget tyndt. Jeg vil ikke afvise, at min klient har handlet kritisabelt, så der kan være tale om en form for disciplinær sanktion. Men at gå fra kritisabelt til strafbart er lang vej. Jeg synes, at auditørkorpset skyder over målet, når man rejser en straffesag for noget, man i stedet burde have sendt til personalestyrelsen for en eventuel sanktion, siger Torben Koch.

Klient 'varetægtsfængslet på matriklen'

- Lige nu er min klient teknisk set stadig hjemsendt. Jeg ved ikke, om han bliver suspenderet efter tiltalen er kommet. Men det gør ingen forskel. Som han selv siger, så er han varetægtsfængslet på matriklen, siger Torben Koch, der derfor håber på en hurtig afgørelse ved Retten i Viborg.

- Jeg vil kontakte retten og anmode om, at man hurtigst muligt får berammet sagen med henvisning til den lange ventetid. Min forventning er, at det bliver i løbet af foråret og formentlig maj måned, konstaterer den forhenværende hærchefs advokat.

Auditør Claus Risbjerg, tiltaltes advokat mener, at sagen virker tynd og skudt over målet?

- Det er Retten i Viborg, der må afgøre, om der er begået strafbare forhold.

Det er blevet kritiseret, at efterforskningen har taget over et år. Hvordan kan det være, det har taget så længe?

- I efterforskningen er indgået et meget stort antal dokumenter. Der er også foretaget mange vidneafhøringer. Ud fra den efterforskning, der har fundet sted og med den grundighed, der skal til, så mener jeg ikke, at tiden er kritisabel. Det tager tid at foretage den nødvendige efterforskning i sådan en sag.

Sagen begyndte i efteråret 2014

Sagen begyndte i efteråret sidste år. Her indledte auditørkorpset en efterforskning om mulig pligtforsømmelse og tjenestemisbrug mod den daværende chef for Hærkommandoen, generalmajor H.C. Mathiesen.

I slutningen af januar i år rejste auditørkorpset sigtelse mod hærchefen for tjenestemisbrug efter straffelovens paragraf 155 og grov pligtforsømmelse efter den militære straffelov.

Siden da har auditørkorpset foretaget yderligere efterforskning i sagen, der blandt andet omfatter et stort antal dokumenter og flere vidner.

Tiltalte H.C. Mathiesen ønsker ikke at udtale sig efter dagens meddelelse fra auditørkorpset.